આમ તો અટલજીનો કચ્છ સંબંધ ૧૯૬૮ના કચ્છ સત્યાગ્રહથી વિરોધ પક્ષના નેતાની રુએ બંધાયો હતો, પણ ર૦૦૧ના મહાવિનાશક ભૂકંપ વખતે વડાપ્રધાનના શિખરસ્થાને હતા ત્યારે એ સંબંધ સહાનુભૂતિની અપાર લાગણીમાં પલટાઈ ગયો હતો. કેન્દ્રમાં ભાજપના નેજા હેઠળની મોરચા સરકાર અને ગુજરાતમાં પણ ભાજપની સરકાર. રાજ્યે માગી તે તમામ મદદ કેન્દ્રે આપી. ઊડીને આંખે વળગે તેવી ભેટ ટેક્સ હોલિ-ડે અને નવી સિવિલ હૉસ્પિટલની હતી. ટેક્સ હોલિ-ડેએ નવા ઉદ્યોગને આકર્ષ્યા અને કચ્છની કાયાપલટ થઈ. હવે વાત કરીએ સાર્ક પરિષદ અને અટલજીની દૃષ્ટિની કચ્છને લગતી વાત. અહીં મુદ્દો ભારત-પાકિસ્તાન વચ્ચેના પરંપરાગત માર્ગો-સંપર્ક ભાગલા સમયે હતા તે પુનઃ શરૃ કરવાની અટલજીની પહેલનો છે. આપણે સૌ જાણીએ છીએ તેમ અટલજી ભારત-પાકિસ્તાન સંબંધો સુધારવાના હિમાયતી હતા. લાહોર બસયાત્રાથી માંડીને આગ્રા શિખર કે પછી આંતરરાષ્ટ્રીય ફોરમ પરથી તેઓ ક્યારેય પોતાની આ વાત કરતાં અચકાતા નહોતા. અરે, ૧૯૭૭માં જનતા પાર્ટીની સરકાર વખતે વિદેશપ્રધાનની હેસિયતથી પણ અટલજીએ પાડોશી દેશો વચ્ચે પ્રજાકીય હેરફેર તેમજ વેપાર વણજ વધારવા પ્રયાસો કર્યા હતા. આમ તો સિમલા કરારને પગલે અમૃતસર-લાહોર સમજૌતા એક્સપ્રેસ ૧૯૭૬માં શરૃ થઈ ગઈ હતી, પરંતુ તેને ખરા અર્થમાં દોડતી કરવામાં અટલજીનો (૧૯૭૭) ફાળો મુખ્ય હતો.